L'Ajuntament de l'Eliana impulsa un curs de llenguatge administratiu en valencià per al seu personal
02 de juliol de 2025

• El personal municipal es forma per millorar l'ús del valencià en la gestió administrativa.

L’Ajuntament de l’Eliana ha completat recentment un Curs de Llenguatge Administratiu en Valencià, una acció formativa impulsada conjuntament per les regidories de Promoció Lingüística i de Recursos Humans, amb l’objectiu de potenciar la competència lingüística en valencià del personal municipal i garantir una comunicació administrativa més clara, rigorosa i ajustada a la normativa vigent.

El curs, de 25 hores de duració, s’ha desenvolupat entre els mesos de maig i juny, combinant quatre sessions presencials amb treball en línia a través d’una plataforma formativa. Aquesta estructura ha permés oferir flexibilitat horària i adaptar la formació a les necessitats del personal, que ha mostrat un alt grau d’implicació i participació al llarg de tot el procés.

Els continguts s’han centrat especialment en la redacció de documents administratius en valencià, l’ús correcte del llenguatge jurídic i institucional i l’adaptació als models oficials més utilitzats per les administracions públiques valencianes.

Aquesta iniciativa s’emmarca dins del Procediment d’Accions Formatives (PAF) del Consistori i s’ha sol·licitat la corresponent homologació a l’Institut Valencià d’Administració Pública (IVAP), amb la finalitat que siga reconeguda com a formació oficial dins l’àmbit de l’administració local.

"Amb accions com aquesta, l’Ajuntament de l’Eliana reafirma el seu compromís amb la formació contínua del personal municipal, la qualitat dels serveis públics i la normalització de l’ús del valencià en tots els àmbits de la gestió administrativa", ha manifestat Isabel Montaner Borja, regidora de  Promoció Lingüística.